চ্যাম্পিয়ন্স লিগে আজ রিয়াল বনাম সিটি মহারণ

ওয়েব ডেস্ক: উয়েফা চ্যাম্পিয়ন্স লিগে (UEFA Champions League) আজ মুখোমুখি ম্যাঞ্চেস্টার সিটি (Man City) এবং রিয়াল মাদ্রিদ (Real Madrid)। এই মরসুমে দুই দলই পরিচিত ছন্দে নেই, বিশেষ করে পেপ গুয়ার্দিওলার (Pep Guradiola) সিটি টালমাটাল সময়ের মধ্যে দিয়ে যাচ্ছে। তা সত্ত্বেও এই দুই দলের সাক্ষাৎ মানে ইউরোপীয় শ্রেষ্ঠত্বের লড়াই, সম্মানের লড়াই।

চ্যাম্পিয়ন্স লিগে সাম্প্রতিক কিছু বছরে একাধিকবার মুখোমুখি হয়েছে ম্যাঞ্চেস্টার এবং মাদ্রিদ শহরের দল। কখনও রিয়াল জিতেছে কখনও সিটি। যে যেবার এই দ্বৈরথে জয়ী হয়েছে, সেই দল সেবার চ্যাম্পিয়ন্স লিগ জিতেছে। রিয়ালের ম্যানেজার কার্লো আন্সেলোত্তি (Carlo Ancelotti) সে কথাই বললেন। তিনি বলছেন, এবারও যে দল এই দুই পর্বের দ্বৈরথ জিতবে, ট্রফি উঠবে তাদের হাতেই।

আরও পড়ুন: রোহিত রান পেলেই চ্যাম্পিয়ন্স ট্রফি ভারতের: আজহারউদ্দিন

রিয়াল মাদ্রিদ যে এগিয়ে তাতে কোনও সন্দেহ নেই। তাদের আক্রমণভাগ তারকায় মোড়া, কিলিয়ান এমবাপে (Kylian Mbappe), ভিনিসিয়াস জুনিয়র, রদ্রিগো, জুড বেলিংহ্যামের সঙ্গে আছেন লুকা মদ্রিচের মতো মিডফিল্ডার। সিটির কিংবদন্তি ম্যানেজার গুয়ার্দিওলা স্বীকার করে নিয়েছেন, এরকম আক্রমণকে পুরো ম্যাচ রোখা অসম্ভব। খেলোয়াড়দের সর্বক্ষণ সতর্ক থাকতে বলেছেন তিনি।

তবে রিয়ালে যদি এমবাপে থাকেন, সিটির কাছে আছে এর্লিং হালান্ড (Erling Haaland)। মেসি-রোনাল্ডোর পর ইউরোপীয় ফুটবলে শ্রেষ্ঠত্বের লড়াইয়ের পতাকাবাহক এই দুজনকেই মনে করা হয়। গোলের সামনে সামান্যতম সুযোগ পেলেই ভয়ঙ্কর হয়ে উঠতে পারেন হালান্ড। সিটির খারাপ সময়েও এ মরসুমে প্রচুর গোল করেছেন। আজ সিটির মাঠে এমবাপে-হালান্ড দ্বৈরথের প্রতিও নজর থাকবে।